                                                                         לשנת השמיטה

"כי תבואו אל הארץ"                                                                                                 

  "כי תבואו אל הארץ"

השמיטה - מהמצוות התלויות בארץ

עיין בפסוקי התורה הדנים במצוות השמיטה:

וידבר ה' אל משה בהר סיני לאמור:

דבר אל בני ישראל ואמרת אליהם:

כי תבואו אל הארץ אשר אני נותן לכם,

ושבתה הארץ שבת לה'. 

                               (ויקרא כ"ה, א'-ב')
מאיזה קטע בפסוקים נלמד היכן חייבים במצות השמיטה?

ה' דיבר אל משה בעניין השמיטה במדבר, טרם כניסת העם לארץ. אך חובת מצוות השמיטה חלה בארץ בלבד: "כי תבואו אל הארץ."

מצוות השמיטה היא אחת מן המצוות התלויות בארץ:

כל מצווה שהיא תלויה בארץ, אינה נוהגת אלא בארץ. 

                                                     (קידושין א', ט')
בתורה מצאנו מצוות חקלאיות נוספות שנאמר בהן "כי תבואו אל הארץ" או ביטוי דומה. גם הן מהמצוות התלויות בארץ.

האם ידועות לך כמה מן המצוות התלויות בארץ? רשום אותן במחברתך. בדוק והוסף מצוות לרשימתך לפי המקורות האלה:

1.
דברים כ"ו, א'-י"ב

2.
במדבר ט"ו, י"ז-כ"א

3.
במדבר י"ח, י"ב-י"ג

4.
במדבר י"ח, כ"א-כ"ד

5.
דברים י"ד, כ"ב-כ"ו.

בחר לך 3-2 מן המצוות התלויות בארץ, והסבר אותן בקצרה במחברתך.


"כי תבואו אל הארץ אשר אני נותן לכם, ושבתה הארץ". כלומר: על מנת


כן נתתיה לכם, שתשבות הארץ בעצמה "שבת לה'".                                                                                                                         (אברבנאל)
"כי תבואו"

אכן, מן הפסוק "כי תבואו אל הארץ" לומדים, כי ישראל נתחייבו בשנת השבע רק לאחר שהגיעו אל הארץ.

ה"ספרא" ("בהר", פרשה א') מוצא במלות הפסוק דיוקים מפורטים יותר:

"כי תבואו". יכול משבאו לעבר הירדן?

תלמוד לומר "אל הארץ", ארץ המיוחדת.

יכול משבאו לעמון ומואב?

תלמוד לומר "אשר אני נותן לכם", ולא לעמון ומואב.

 מתי נתחייבו בשמיטה?

משעברו ישראל את הירדן ונכנסו לארץ, האם התחייבו מיד במצוות השמיטה? היזכר בפרקי ספר יהושע. במה היו ישראל עסוקים עם כניסתם לארץ? מתי אפוא נתחייבו בשמיטה?

עיין להלן:

מניין אתה אומר:

כבשו ולא חילקו,

חילקו למשפחות ולא חילקו לבתי אבות (=למשפחה המצומצמת),

חילקו לבתי אבות ואין כל אחד מכיר את חלקו,

יכול יהיו חייבים בשמיטה?

תלמוד לומר:

"שדך", שיהא כל אחד ואחד מכיר את שדהו.

"כרמך", שיהא כל אחד ואחד מכיר את כרמו. 

                                                           (ספרא, "בהר", פרשה א')
כיבוש הארץ על ידי יהושע נמשך 7 שנים. 7 שנים נוספות נמשכה חלוקת הארץ לנחלות. י"ד (=14) שנים עברו אפוא עד "שיהא כל אחד ואחד מכיר את שדהו" ואת כרמו.

וגם לאחר 14 שנים אלה עדיין לא קיימו ישראל את השמיטה. מדוע? עיין להלן:

לי"ד שנה נתחייבו... והתחילו מונים לשמיטה.

לעשרים ואחת (שנים) עשו שמיטה.        (שם)
חשוב וחשב:

ידעיה היה בן שמונה, כשעבר את הירדן עם אביו ונכנס לארץ ישראל.

חולדה הייתה בת אחת עשרה, כשחצו ישראל את הירדן.

בני כמה היו ידעיה וחולדה, כשקיימו לראשונה את השמיטה בארץ?

מטעמי מצוות השמיטה
השמיטה, "שבת לה'": שנת שבתון ללימוד תורה

ראה הקב"ה, כי ישראל בכניסתם לארץ זה רץ לכרמו וזה לשדהו, בחריש ובקציר...

תורה מה תהא עליה?!

... לכן נתן להם:

יום אחד בשבוע, הוא יום השבת, שישבתו בו מכל מלאכה, ולא יהיה להם עסק אחר, כי אם התורה.

אחר כך נתן להם:

חודש השביעי, הוא תשרי, כולו לה' בקדושה ובמצוות ובתשובה...

עוד נתן להם:

שנה אחת בכל שבע שנים לה', לעסוק בו בתורה.

ולכן היו הדברים בהדרגה,

כי יום השבת הוא יום אחד קצר,

יש בישראל כוח לשבות מכל מלאכה.

וחודש השביעי, שהוא יותר ארוך, רוב החודש נאסר במלאכה ולא כולו.

והשנה השביעית, אי אפשר לשבות בו מכל מלאכות כעניין שבת, לכן לא נאסר רק מלאכת עבודת הארץ, כדי שיעסקו בתורה.

וזה שנאמר "שבת לה'" לא לסיבת עצמה, אלא לה', שיעסקו ישראל בתורה.                                                                      (עץ הדעת טוב)
עבודה

1.
בדברי "עץ הדעת טוב" מובא עוד אחד מטעמי מצוות השמיטה. מהו?

2.
בטעם זה רואה הפרשן הזה את ההסבר לשלושה תאריכים ששובתים בהם. מה הם? רשום אותם במחברתך.

3.
שלושה תאריכים אלו מדורגים בדבריו הן מבחינת משכם והן מבחינת איסורי המלאכה בהם. באיזו משלוש הדרגות נמצאת מצוות השמיטה מבחינת משך הזמן? ומבחינת איסורי מלאכה? צטט את הקטע התואם מדברי בעל "עץ הדעת טוב". נסה להביע את הרעיון בשרטוט.

4.
רשום את הטעם הנזכר במחברתך, במקום שייעדת לטעמי מצוות השמיטה.

 גבולות ארץ ישראל לעניין השמיטה
קדושת ארץ ישראל בגבולותיה

מהפסוק "כי תבואו אל הארץ" אכן למדנו, כי חובת השמיטה היא רק בארץ, בארץ ישראל. אך מה הם גבולות ארץ ישראל שבתוכם חייבים בשביעית, אילו גבולות של הארץ נתקדשו ונקבעו כמחייבים לשנת השבע: גבולות ההבטחה המפורטים בפרשת "מסעי" (במדבר ל"ד), גבולות הארץ שכבש יהושע או גבולות אחרים?

קדושה ראשונה וקדושה שנייה

פעמיים נתקדשו ונקבעו גבולות הארץ:

בפעם הראשונה כשיהושע ועולי מצרים כבשו את ארץ ישראל, וחילקו אותה לשבטים, קידשו את הארץ בקדושה ראשונה.

קדושת הארץ הראשונה נמשכה כל ימי יהושע, השופטים והמלכים, עד לחורבן המקדש על ידי נבוכדנאצר, מלך בבל. כאשר כבש נבוכדנאצר את הארץ, בטלה קדושת הארץ הראשונה. בכיבוש  (ע"י יהושע) נתקדשה הארץ, ובכיבוש (ע"י נבוכדנאצר) נתבטלה קדושתה. גבולות הארץ של עולי מצרים הם השטחים בהם התישבו עולי מצרים בימי יהושע בן נון.

בפעם השנייה נתקדשה ארץ ישראל על ידי עולי בבל, ובראשם עזרא. כששבו ישראל לארץ אחר 70 שנות גלות בבל, הם קיבלו את החזקה ואת השלטון על הארץ. היה זה כורש, מלך פרס, שהרשה להם להחזיק בארץ ישראל. עולי בבל, שהחזיקו הארץ באישורו של כורש, קידשו את הארץ בקדושה השנייה. גבולות הארץ של עולי בבל כללו את השטחים בהם התישבו עולי בבל בימי עזרא.

לדעת רוב הפוסקים, הקדושה השנייה של הארץ מימי עזרא ועולי בבל, לא בטלה, והיא תקפה גם בימינו. ולכן הגבולות שנקבעו על ידי עולי בבל הם הקובעים לגבי קדושת הארץ היום.

לפניך שתי מפות של גבולות הארץ: האחת - גבולות הארץ בתקופת יהושע ועולי מצרים, והשנייה - גבולות הארץ של עולי בבל.

גבולות קדושה ראשונה = "קדושת יהושע" = "קדושת עולי מצרים"

-----במפות א"י אפשר לקחת מהחוברת "שנת שבתון" של ד"ר י. איזנברג. אך יש להפריד בין שתי התקופות (בחוברת עמ' 36) ------

גבולות קדושה שניה = "קדושת עזרא" = "קדושת עולי בבל"

 הגבול הצפוני של הארץ לפי מפות אלה מבוסס על המשנה:


שלוש ארצות לשביעית:


כל שהחזיקו עולי בבל, מארץ ישראל ועד כזיב, 



לא נאכל ולא נעבד.


כל שהחזיקו עולי מצרים, מכזיב ועד הנהר ועד אמנה, 



נאכל אבל לא נעבד


מן הנהר ומאמנה ולפנים -



נאכל ונעבד.          (משנה שביעית ו,א)
עבודה

1.
העתק את 2 המפות - גבולות הארץ בימי יהושע ובימי עולי בבל - על נייר שקוף.


הנח אותן זו על גבי זו, ומצא מתי כללו גבולות ארץ ישראל שטח גדול יותר, בימי עולי מצרים או בימי עולי בבל?

2.
מתי נכללו בגבולות הארץ חלקים מעבר הירדן המזרחי? היזכר אילו שבטים ישבו שם. צבע במפות שבידך את חלקי עבר הירדן המזרחי.

3.
באילו כיוונים, או בחלק מהם, היה קו הגבול זהה בימי יהושע ובתקופה עולי בבל? פרט.

4.
סמן במפות את היישוב בו אתה גר. האם היישוב נכלל בגבולות עולי בבל? האם חלה בו קדושה שנייה?  האם יש לקיים בו כיום את מצוות השמיטה?

שלוש ארצות לשביעית

המשנה במסכת שביעית מחלקת את ארץ ישראל לשלשה אזורים (=ארצות), מתארת את גבולותיהם ומציינת את ההבדלים שביניהם לענין שביעית. המשנה מתרכזת בתאור הגבול הצפוני של ארץ ישראל.

א. כל שהחזיקו עולי בבל


כל שהחזיקו עולי בבל,
מארץ ישראל ועד כזיב,


לא נאכל, ולא נעבד.     (משנה, שביעית ו', א')
חזור אל מפת עולי בבל, וסמן באדום את הגבול הצפוני.  גבול זה נקבע על פי דברי המשנה "ארץ ישראל עד כזיב" (=אכזיב). כזיב הוא ישוב בצפון, וסמוך לו עובר נחל כזיב. זהו השטח שנתקדש בקדושה שנייה על ידי עולי בבל.  רוב הפוסקים סבורים, כי קדושה זו קיימת עד היום. 

האם יהיה מותר לאכול בשביעית מספיחי השדות שבארץ זו, "מארץ ישראל עד כזיב"? 

האם יהיה מותר לעבד את השדות בארץ זו?

ב. כל שהחזיקו עולי מצרים


מכזיב ועד הנהר ועד אמנה 


נאכל, אבל לא נעבד. (משנה, שביעית י', א')

שים לב כי המשנה עוסקת בהבדל שבין קדושה ראשונה לשניה, (קדושת עולי מצרים לקדושת עולי בבל), לגבי הגבול הצפוני של ארץ ישראל.  

חזור אל שתי המפות שהעתקת. הנח את מפת הגבולות של עולי מצרים על גבי מפת עולי בבל. סמן בצבע ירוק את גבולות עולי מצרים, שהם יתרים על גבולות עולי בבל בצפונה של הארץ. זהו האזור שנכלל בגבולות עולי מצרים, ולא נתקדש על ידי עולי בבל.

הגבול הצפוני של אזור זה נקבע על פי דברי המשנה "מכזיב ועד הנהר ועד אמנה".  לפי הרב ישראלי בספרו "ארץ חמדה" זה פירוש הדברים:

"מכזיב" - הישוב כזיב ונחל כזיב הם הגבול הדרומי של האזור שהחזיקו בו רק עולי מצרים. 

"ועד הנהר" - נהר הליטאני = נהר קסמיה, אשר התו של היא בצורת האות "נ".

"ועד אמנה" - אמנה הוא "הר הלבנון", אשר נמצא לאורכו של נהר הליטאני, בצידו המערבי.

ציון הגבולות "הנהר ואמנה" הוא ציון הגבול הצפוני והמערבי של חבל ארץ זה: כל השטח שנמצא מזרחית ודרומית לנהל הליטאני ולהר הלבנון ועד כזיב, הוא השטח שהיה מיושב בימי קדושה ראשונה, ולא היה מיושב בימי קדושה שניה.

ומה דין שביעית בארץ זו? אף על פי שקדושתה בטלה בחורבן בית ראשון, החמירו חכמינו וקבעו, שבכל זאת יישמר זכר ממצוות השמיטה בארץ זו. מותר  לאכול בחבל ארץ זה בשביעית ללא כל מגבלה, אך אסור לעבד את השדות ובלשון המשנה: "נאכל אבל לא נעבד".  

ג. חבל ארץ שלא החזיקו בו עולי בבל, ואף לא עולי מצרים


מן הנהר ומאמנה ולפנים


נאכל ונעבד  (שביעית ו', א')
המשנה מציינת שבצפון הארץ יש אזור נוסף, אשר לא נכבש על ידי עולי מצרם, ולא הוחזק על ידי עולי בבל. אזור זה הוא "מן הנהר ומאמנה ולפנים". וזה פירוש משפט זה לפי הרב ישראלי:

"מן הנהר": נהר הליטאני

"ומאמנה": הר הלבנון

"ולפנים": השטח הנמצא צפונית ומערבית לנהר הליטאני ולהר הלבנון.

אזור זה נכלל בגבולות המפורטים בתורה בפרשת "מסעי", אך הוא לא נכבש מעולם על ידי ישראל, אף שהוא נכלל בגבולות ההבטחה. אי לכך לא גזרו בו כלל איסורי שביעית, והוא  "נאכל ונעבד" (משנה, שם).

חזור למפת עולי מצרים, וצייר בעזרתה מפה שלישית: האזור הצפוני שאינו נכלל בגבולות עולי מצרים, והוא "נאכל ונעבד". רשום על מפה זו את הכותרת: הארץ שלא החזיקו עולי מצרים ועולי בבל.

עבודה

.1 בידך עכשיו שלש מפות: שתים שהעתקת מן הספר הזה, ושלישית שציירת בעצמך: הכוללת את האזור הצפוני, שנאכל ונעבד. לפניך המשנה כשהיא מחולקת לשלשה חלקים, במקביל למפות שבידך. העתק את המשנה, השלם את המלים החסרות, והצמד כל קטע משנה למפה המתאימה לו.


חלק ראשון


"הארץ" - "כל שהחזיקו _____  _____


             מארץ ישראל עד _______."


מה דין המקום לעניין שמיטה?


"לא ______ ו ____ _____ ."


חלק שני


"הארץ" - "שהחזיקו ____ _______


             מ ____ ועד _____ ועד ____ ."


מה דין המקום לעניין שמיטה?


" _____ אבל ____ _____."


חלק שלישי


"הארץ" - "מן ____ ______ ולפנים"


מה דין המקום לעניין שמיטה?


" ____ ______."

2.
חשוב: לפי מה דורגו קטעי המשנה הדנים בשלוש הארצות לשביעית: לפי סדר היסטורי? לפי חומרת ההלכה? לפי מיקום גיאוגרפי?

3.
דעואל, אלישמע ונחמיה הם שלושה אחים. דעואל הוא תושב לוד שבמרכז הארץ, אלישמע מתגורר בצור, ונחמיה מצוי לרגל עבודתו בצפון הרחוק - בצידון. באחד משלושת הרגלים נפגשו השלושה במבואות ירושלים, בדרכם לבית המקדש. הייתה זו שנת השמיטה, והשלושה שוחחו ביניהם על השמיטה. חבר את השיחה ביניהם.

השמיטה בתקופתנו
בעיית השמיטה ביישובים החקלאיים החדשים

לפני יותר מ100- שנה החלו להגיע לארץ יהודים רבים בעליות שונות. יהודים אלה הקימו בארץ יישובים שפרנסתם הייתה על החקלאות. קשיים רבים עמדו בפני החקלאים החדשים. ביומניהם אנו קוראים משפטים כגון אלה:

-
קשה! קשה מלאכת השדה לידיים שלא הורגלו בעבודת כפיים...

-
לא ידענו, כי אדמה זו כלל אינה ראויה לגידולי שדה...

-
שודדים פרצו למחסן הכלים ושדדו את המחרשה היחידה...

-
לבאים מארצות קרות קשה השהייה בשדה בשמש היוקדת...

-
אין כסף! חזר ונשנה הסיכום בישיבת החברים מדי ערב...

-
זרענו בדמעה, אך כלל וכלל לא קצרנו...

-
רבים היו חללי הביצות הטובעניות, יתוש האנופלס והמלריה המכלה...

-
הלילה התנפלו ערבים מהיישוב השכן והרסו את מגדל המים...

אכן, קשה היה מצבם של המתיישבים החדשים ביישובים החקלאיים.

כאשר הלכה וקרבה שנת השמיטה, נחלקו החקלאים לשני מחנות:

אלו אומרים: לאחר אלפיים שנות גלות שבהן ייחלנו והתפללנו לעלות לארץ ישראל ולקיים בה את המצוות התלויות בארץ, "נשמוט" מידינו את מצוות השמיטה?

ורבים יותר היו האומרים, כי ענפי החקלאות הצעירים, שהם הצליחו בעמל רב להקים, ייהרסו כליל, אם ישמטו את שדותיהם בשנת השבע. ופרנסה מניין? שאלו החקלאים. היישובים החקלאיים, כמו פתח תקווה, מוצא שבפאתי ירושלים, ראש פינה שבצפון, גדרה, ראשון לציון, רחובות ועוד, עמדו בפני הבעיה בכל חומרתה.

חכמי הדור, ובעיקר מי שהיה הרב הראשי לארץ ישראל הרב אברהם יצחק הכהן קוק זצ"ל, שחשו את כאבם ואת דאגתם של החקלאים בכל חומרתה, ניסו לחפש פתרונות במסגרת ההלכה. הרב קוק הציע לחקלאים את הפתרון של היתר מכירה.

מהו "היתר מכירה"?

היתר המכירה בא להתיר ולאפשר לחקלאי היהודי לעבד את שדהו בארץ בשנת השבע, לאחר שזו נמכרת לגוי לפני תחילת שנת השמיטה. האדמה נמכרת לגוי לפני ראש השנה של שנת השבע, ואז הקרקע נחשבת לאדמת נכרי, ומותר לעבד אותה בשמיטה במגבלות מסוימות. לאחר השמיטה האדמה חוזרת לבעליה היהודיים.

מכירת הקרקעות לגוי נעשית במרוכז על ידי הרבנות הראשית לישראל. הישוב או החקלאי מעביר לרבנות כתב הרשאה, המרשה ומסמיך את הרבנים למכור את הקרקע לגוי. 

-----צילום הרשאה ----- ביסודו של היתר המכירה עומדים שני עקרונות בסיסיים:

האחד: לדעת רוב הפוסקים מצוות השמיטה בימינו היא מדרבנן ולא מדאורייתא.

השני: יבולי שנת השבע משדהו של גוי מותרים בשביעית.

על שני יסודות אלו בססו הרב קוק וחכמים נוספים את היתר המכירה.

מתנגדים רבים קמו להיתר זה, והנה תמצית הויכוח ביניהם:

הויכוח סביב היתר המכירה

א.
האם מותר למכור את אדמת ארץ ישראל לגוי? הרי נאמר בתורה (דברים ז', ב') "לא תחנם", ומפרשת הגמרא: לא תיתן להם חנייה בקרקע (עבודה זרה כ', א'). האם מותר למכור את אדמת הארץ לגוי לזמן קצוב?


תשובה: מכירת הקרקע לזמן קצר, כדי לקיים את החקלאות, מותרת.

ב.
האם מכירת אדמת הארץ לנכרי מפקיעה ומבטלת את קדושת הארץ?


תשובה: כיוון שהקדושה מדרבנן, מכירת הקרקע לגוי מבטלת אותה.

ג.
מכירת בית, דירה, שדה או קרקע מקבלת תוקף חוקי ורשמי רק כאשר המכירה נרשמת בספרי האחוזה והמקרקעין של השלטון (במשרדי הרישום ב"טאבו", במנהל מקרקעי ישראל וכדומה). מכירת האדמות לגוי לפני השמיטה איננה נרשמת במשרדי הרישום.  


תשובה: חוק מיוחד שהוחק במדינת ישראל פוטר את מכירת הקרקע לצורך קיום מצוות שמיטה מרישום בטאבו, ומכל המיסים הקשורים במכירה.

בגלל הבעיות ההלכתיות, הגבילו את היתר המכירה בסייגים אחדים:

1.
היתר המכירה הוא הוראת שעת שניתנה בשל המצב הקשה של החקלאים ומתוך רצון להמשיך במצוות יישוב ארץ ישראל.  הוא יידון מחדש לפני כל שמיטה.

2.
היתר המכירה מתיר לחקלאי הישראלי רק מלאכות אלו (זריעה, זמירה, קציר, בציר וכן חרישה) יבוצעו רק על ידי גוי.

3.
אין היתר המכירה חל על גינות נוי.

4.
גם כאשר סומכים על היתר המכירה, ומעבדים את השדה בשביעית, מומלץ להשאיר חלקת אדמה שבה לא תיעשינה העבודות האסורות בשמיטה ותישמר בה השמיטה לפרטיה ולדקדוקיה.

"גבורי כח עושי דברו" 

הרב קוק זצ"ל הציע לחקלאים את היתר המכירה, כפתרון לבעיית השמיטה. ואכן היו חקלאים רבים,  שקבלו את הפתרון המוצע להם. אך היו חקלאים, שלא רצו לסמוך על היתר המכירה ובקשו לקיים את השביעית בקדושתה.

יישובים חקלאיים של שומרי מצוות בקשו לשמור שביעית בשדותיהם ובכרמיהם, בלי להפקיע את קדושת הארץ על ידי מכירה. בעיות רבות וקשות נצבו בפניהם. בשאלותיהם ההלכתיות פנו ל"חזון איש" זצ"ל, הלא הוא הרב אברהם ישעיהו קרליץ זצ"ל (1954-1879).

ה"חזון איש" קרא על חקלאים אלו, שומרי שביעית, את דברי חז"ל:

"גבורי כח עשי דברו" (תהילים ק"ג, כ')
במה הכתוב מדבר?

אמר רבי יצחק:

בשומרי שביעית הכתוב מדבר.

בנוהג שבעולם אדם עושה מצווה ליום אחד, 

לשבת אחת, לחודש אחד.

שמא לשאר ימות השנה?!

וזה (השומר שמיטה)

רואה שדהו בור (בלא חריש וזריעה)

ושותק.

יש לך גיבור גדול מזה?! (על פי "ויקרא רבה" פרשה א',א')

את גיבורי כח אלו הנחה ה"חזון איש" במותר ובאסור בשביעית בשדה ובכרם, בהפעלת אוצר בית הדין ובשמירת קדושת-שביעית. לגיבורי הכח החלו לסייע גם חוקרים שונים. חכמי תורה ואנשי מדע חפשו פתרונות, אשר יצמצמו את נזקי החקלאים בשנת השבע. בין הפתרונות, שהוצעו ונוסו ניתן למנות את אלה:

1) זריעה מוקדמת - להקדים לזרוע את השדות לפני "ראש השנה" של שנת השמיטה.

2) גידולי מים, חצץ, חול וקש במיכלים לא נקובים שהוצבו מתחת גג.

3) גידולים רב שנתיים - ניסו לפתח גידולים, שגם לאחר שאספו את היבול, השאירו את השתילים, כדי שיחזרו ויתנו יבול שני בשנה הבאה, שנת השמיטה. נסיונות אלה נעשו בגדולי כותנה ובשיחי עגבניות.

כל הפתרונות הנזכרים ועוד אחרים טרם פתרו באופן מוחלט את בעייתו של החקלאי בשמיטה. או שהפתרונות המוצעים היו בלתי כדאיים בשל מחירם היקר או שהיבולים שנתקבלו היו מועטים. עדיין מצפים החקלאים שומרי השמיטה לפתרונות. המכון לחקר החקלאות על פי התורה, "מכון התורה והארץ" בגוש קטיף ודומיהם, ממשיכים לחפש פתרונות, כדי לצמצם את נזקי החקלאים והשדות.

לחקלאים גיבורי הכוח הצטרפו שומרי שביעית בבתים ובחנויות. היו שומרי שמיטה, שבבתיהם הקפידו לרכוש פרות וירקות ללא חשש שביעית. אלה היו ברובם מיבולי נוכרים, או מתחנות החלוקה של אוצר בית-הדין. בפירות, שקבלו בתחנות החלוקה, נהגו קדושת שביעית. (איסור הפסד וקלקול, שימוש בדרך המקובלת וכדו'). היו גם חנויות שהצטרפו לשרשרת שומרי שביעית. בבתי-עסק אלו מכרו פירות וירקות ללא חשש שביעית, לרוב משדות נכרים. 

חשוב -

האם גם אלו הם "גיבורי כוח"? 

- עקרת בית שאינה משיגה ירק בחנות השמיטה ונמנעת מלקנותו בחנות הרגילה.

- הירקן שאינו משווק ירק מסויים מחשש לספיחין, ומקטין את פדיונו ורווחיו.

- הקונה, שנדרש לשלם עבור ירקות ללא חשש שביעית מחיר גבוה ממחירו של אותו ירק בחנות רגילה. 

ועל אף זאת - מספר שומרי שביעית בקדושתה גדל משמיטה לשמיטה. בישובים רבים נפתחו לקראת שנת השבע חנויות מיוחדות לשומרי שביעית בקדושתה. אלה קנו פרות וירקות רק בחנויות שבפתחן התנוסס שלט שעליו נכתב: 

פירות וירקות ללא חשש שביעית.

בפיקוח המועצה הדתית, מחלקת הכשרות

כן נפתחו תחנות לחלוקת פירות מאוצר בית-דין. שקים ארוזים של פירות הדר, קופסאות שימורי זיתים, בקבוקי שמן זית ועוד נערמו בתחנות של בית-הדין. על כל אחד מהם הודבקה תוית, עליה היה כתוב:

אוצר בית דין; קדוש בקדושת שביעית.

שליח בית הדין טיפל בחלוקת הפירות הארוזים והמוצרים. לקופה מיוחדת שלשל כל אחד תשלום לכיסוי ההוצאות.

משמיטה לשמיטה מתרחב מעגל שומרי השביעית בשדה ובכרם, בבית ובחנות. שאיפתו של הרב קוק זצ"ל הולכת ומתגשמת:

וכל חלק קטן שבקטנים שבארץ הקודש, שביד ישראל,

שתקוים בו מצוות שמיטה כהלכתה -

הלא צריכים לשמוח עליו כמוצא שלל רב.


("משפט כהן" להראיה קוק, ס"ד, עמוד קכ"ו)

עבודה

התחלקו בכתה לשלוש קבוצות עבודה.

קבוצה א, - חקלאים שומרי שמיטה, "גיבורי כוח". 

קבוצה ב' - ראשי משפחות ועקרות בית שומרי שמיטה. 

קבוצה ג' - ירקנים, בעלי חנויות, שומרי שמיטה. 

כל קצובה תמחיז וויכוח, הנערך בקבוצה בערב שנת השבע או במהלכה, בעניין שמירת השמיטה. בין תומכי היתר המכירה למתנגדים לו. רשמו במחברותיכם את הטיעונים בעד ונגד. 

 שמיטת כספים
פסוקי התורה

הדאגה לעני ולנצרך עוברת כחוט השני ברבות ממצוות התורה. חלק מהמצוות האלו הן מצוות התלויות בארץ ובעבודת הארץ, כגון שמיטה (שמיטת קרקעות), לקט, שכחה ופאה, מעשר עני ועוד.

מלבד מצוות אלה יש בתורה מצוות נוספות שנועדו לסייע לאביון ולנזקק, אך הן אינן קשורות כלל בארץ ובעבודות האדמה. אחת ממצוות אלו היא מצוות שמיטת כספים.

נעיין בפסוקי התורה (דברים ט"ו, א'-ג'):

מקץ שבע שנים תעשה שמיטה.
                       הסבר

וזה דבר השמיטה:


שמוט כל בעל משה ידו,
                                שמוט = לעזוב

אשר ישה ברעהו.
                                          ישה = יתבע

לא ייגוש את רעהו ואת אחיו,


כי קרא שמיטה לה'.


את הנוכרי תיגוש,


ואשר יהיה לך את אחיך,


תשמט ידך.
                                               תשמט = תפקיר

שמיטת החובות הכספיים של יהודי ליהודי - זוהי מהות המצווה של שמיטת כספים. והתורה מוסיפה (דברים ט"ו, ט'-י"א):

דברים פרק טו

(ט)  השמר לך פן יהיה דבר עם לבבך בליעל לאמר 

קרבה שנת השבע שנת השמטה 

ורעה עינך באחיך האביון ולא תתן לו 

וקרא עליך אל ה' והיה בך חטא:

(י)  נתון תתן לו ולא ירע לבבך בתתך לו 

כי בגלל הדבר הזה יברכך ה' אלהיך 

בכל מעשך ובכל משלח ידך:

(יא) כי לא יחדל אביון מקרב הארץ 

על כן אנכי מצוך לאמר 

פתח תפתח את ידך לאחיך לעניך ולאבינך בארצך:

במצוות שמיטת כספים מנו חכמים שלוש מצוות: מצות "עשה" אחת ושתי מצוות "לא תעשה".

מצוות ה"עשה" נשנית בתורה פעמיים, בשתי לשונות. צטט אותה במחברתך.

מצוות ה"לא תעשה" האחת היא האיסור לנגוש ולתבוע את המלווה מן הלווה, והשנייה היא האיסור להימנע מלהלוות, כאשר קרבה שנת השבע.

צטט את קטעי הפסוקים במצוות ה"לא תעשה".

בחלק השני של פסוקי התורה המובאים לעיל נמצאות אזהרה והבטחה בקשר לשמיטת כספים. מהי האזהרה? אילו שני ביטויים מדגישים אותה? רשום אותם במחברתך. ציין במחברת 3 מלים באזהרה המרמזות על מעשה שלילי, לא רצוי.

ומהי ההבטחה? ניתן לתמצת אותה במלה אחת. מהי אותה מלה?

רשום במחברתך זה מול זה, בצבעים שונים או במסגרות שונות, את האזהרה ואת ההבטחה.

מי שנמנע מלהלוות את חברו קודם השמיטה,

שמא יתאחר החוב שלו ויישמט -

עבר ב"לא תעשה". שנאמר: "הישמר לך וגו'."

וחטא גדול הוא,

שהרי הזהירה עליו תורה בשני לאווין; שנאמר:

"השמר לך פן... וגו'."

וכל מקום שנאמר "השמר" או "פן" או אל -

הרי זו מצוות "לא תעשה".

והתורה הקפידה על מחשבה רעה זו, וקראתו "בליעל".

והרי הוסיף הכתוב להזהיר ולצוות,

שלא ימנע אלא ייתן, שנאמר:

"נתון תיתן לו, ולא ירע לבבך לו וגו'."

והבטיח הקב"ה בשכר מצווה זו בעולם הזה, שנאמר:

"כי בגלל הדבר הזה יברכך וגו'." 

                                (רמב"ם, הלכות שמיטה ויובל ט', ל')
בין שמיטת כספים לשמיטת קרקעות

בפרקים הקודמים למדת על שמיטת קרקעות בשביעית.

בפרק זה תלמד על שמיטת כספים.

מה הקשר בין השתיים?

איזה מפסוקי התורה מתאים גם לשמיטת כספים וגם לשמיטת קרקעות?

חז"ל מצאו רמז לקשר בין שמיטת כספים לשמיטת קרקעות מכפילות המלים בפסוקים: "וזה דבר השמיטה: שמוט...", ואמרו בגמרא (מסכת גיטין ל"ו, ע"א):

בשתי שמיטות הכתוב מדבר:

בשמיטת קרקע ובשמיטת כספים.

בזמן שאתה משמט קרקע,

אתה משמט כספים.

ובזמן שאי אתה משמט קרקע,

אי אתה משמט כספים.

שמיטת כספים צמודה לשמיטת הקרקע, וגם מותנית בה.

ובימינו, ששמיטת הקרקע, לדעת רוב החכמים, היא רק מדרבנן, האם נוהגת שמיטת כספים?

עיין להלן, בדברי הרמב"ם (הלכות שמיטה ויובל ט', ג'):

ומדברי סופרים,

שתהא שמיטת כספים נוהגת בזמן הזה בכל מקום.

... כדי שלא תשתכח תורת שמיטת הכספים מישראל.

השב במחברת:

- האם שמיטת כספים נוהגת בימינו?

- האם היא מדאורייתא או מדרבנן?

- מה טעם שמיטת כספים כיום?

שמיטת כספים איננה מן המצוות התלויות בארץ. חייבים בה גם מחוץ לגבולות ארץ ישראל. הוכח זאת מדברי הרמב"ם שהבאנו לעיל.

בכך עולה הבדל מהותי בין שמיטת קרקעות לשמיטת כספים.

בתלמוד נאמר (קידושין ל"ח, ב'): "השמטת כספים נוהגת בין בארץ בין בחוץ לארץ."  ועל שמיטת קרקעות למדת. היכן היא נוהגת?

ערוך טבלת השוואה במחברת, וציין את ההבדל הנזכר בין שמיטת כספים לשמיטת קרקעות. בהמשך הלימוד תוסיף לטבלה עוד הבדלים: 

  שמיטת קרקעות
  שמיטת כספים

  1.
  1.

  2.
  2.

נסה לשער, מדוע שמיטת קרקעות נוהגת רק בארץ ישראל, בעוד ששמיטת כספים נוהגת בכל מקום.

הערה: למעשה לא נהוג לקיים שמיטת כספים בחו"ל.

שמיטה - מתי משמטת?

ב"קיצור שולחן ערוך" מקור חיים לרב ח"ד הלוי מובא (פרק קמ"ג, סעיף כ"ט):

ומדברי סופרים, שתהא שמיטת כספים נוהגת בזמן הזה

בכל מקום, בין בארץ בין בחוץ לארץ.

וכל הלוואה שהלווה אדם לחברו...

שנת השביעית משמטת בסופה.

לפיכך, כשתשקע חמה בליל ראש השנה מוצאי שנת השמיטה,

אבד החוב.

מתי בשנה השביעית נשמט ובטל החוב, שחייב הלווה למלווה?

עיין בפסוקי התורה ומצא: מאיזו מלה דרשו חכמים: "שאין השביעית משמטת אלא בסופה" (גמרא, ערכין כ"ח, ב')?

לכן, במשך שנת השמיטה מותר למלווה לתבוע חוב שיש לו אצל חברו. אך לאחר שנת השמיטה אסור לגבות את החוב.

ברכיהו ונח ידידים בנפש. בשנה השישית למחזור השמיטה כשלו עסקיו של נח, והוא ירד מנכסיו. ברכיהו ראה בצער חברו, והלווה לו סכום הגון. 

כעבור שנתיים שפר מצבו של נח, והוא מיהר אל רעהו להחזיר לו את החוב.

ברכיהו קיבל את נח במאור פנים, ואמר: בשנה הקודמת בשביעית הכרזתי "משמט אני", והלוואתך שמוטה  ובטלה. ונח מפציר ומבקש, מסביר ומשכנע, שכדי לשקם את עסקיו נטל את ההלוואה, ועכשיו יש בידו להשיב את המלווה. אך זה בשלו, וזה בשלו.

לבסוף אמר נח: ברכיהו, קח ממני את הכסף כמתנה, כאות תודה על הידידות שבינינו.

כאן נתרצה המלווה, ונטל את מתנתו של נח.

חשוב: האם נהגו השניים כדין וכיאות?

בדוק להלן, בדברי הרמב"ם (הלכות שמיטה ויובל ט', כ"ח):

כל המחזיר חוב שעברה עליו שביעית,

רוח חכמים נוחה הימנו.

וצריך המלווה לומר למחזיר:

משמיט אני, וכבר נפטרת ממני.

אמר לו אף על פי כן רצוני שתקבל,

יקבל ממנו.

שנאמר: "לא ייגוש." והרי לא נגש.

ואל יאמר לו: בחובי אני נותן לך,

אלא יאמר לו: שלי הם, ובמתנה אני נותן לך.

שחזר עם חברך את פרטי השיחה בין ברכיהו לנח.

דמותו של מי מהשניים מוצאת חן בעיניך ביותר?

אחד התלמידים קרא: אני יודע מדוע המלווה קרוי ברכיהו והלווה נח. זה על שם האמור בפסוקי התורה ובדברי הרמב"ם.

הסבר את הדברים.

על מה שמיטת כספים אינה חלה?

במשנה, במסכת "שביעית" פרק י', משנה א', וכן ברמב"ם בהלכות שמיטה ויובל פרק ט', מפורט אילו חובות אינם נשמטים בשמיטת כספים:

הקפת החנות אינה משמטת... (חוב שנרשם בחנות)

שכר שכיר אינו משמט...

קנסות... אינם נשמטין...

וכל מעשה בית דין אינן משמטין...

המלווה על המשכון אינו משמיט...

לפניך שלושה מקרים. בדוק לפי הרמב"ם, באילו מהם יישמט החוב בגמר השמיטה:

1.
מפעל "מאור" נקלע לקשיים כספיים, ועובדי המפעל לא קיבלו את משכורותיהם זה חודשיים ימים. כשקרב החודש האחרון של השנה, שנת השמיטה, הרהרה אחת מעובדות המפעל: האם בגמר השנה יישמט החוב שחייב לנו בעל המפעל, ונפסיד משכורות של שני חודשי עבודה?

2.
בדיון שנערך בבית הדין בחודש אלול של השנה השביעית פסקו הדיינים: על מר צבעוני לשלם קנס בסך 3,000 ש"ח כעונש על הפקעת המחירים של המצרכים שבחנותו.


בית הדין נתן לו ארכה של 60 יום לתשלום הקנס.


מר צבעוני חשב: אדחה את התשלום; הרי בליל ראש השנה יישמטו החובות. האומנם?

3.
בשבוע האחרון של שנת השבע ערכו נועה ואמה קניות לראש השנה במרכול השכונתי. ליד הקופה שילמה האם בצ'ק דחוי, צ'ק שזמן פירעונו לאחר החגים.


נועה לחשה לאמה: איזה כיף! לא נצטרך לכבד את הצ'ק הזה. הרי השנה שנת השמיטה, והחוב יישמט בסוף השנה...


האם חייכה לעבר בתה, והסבירה לה...

פרוזבול

התורה הזהירה אותנו, שלא נמנע מלהלוות מכספנו לעני בהתקרב שנת השבע:

הישמר לך פן יהיה דבר עם לבבך בליעל, לאמור:

קרבה שנת השבע, שנת השמיטה,

ורעה עינך באחיך האביון,

ולא תיתן לו... 

                           (דברים ט"ו, ט')
ברבות הימים אכן קרה הדבר. הלל הזקן ראה, שבני דורו נמנעו מלהלוות כספים זה לזה, מתוך חשש שהשנה השביעית תשמוט את החוב, והמלווה יפסיד את כספו.

עמד הלל הזקן ותיקן לישראל את תקנת הפרוזבול.

תקנת הפרוזבול

פרוזבול הוא קיצור של המלה פרוזבולוטי. זהו הרכב של שלוש מלים:

פרוז - תקנה

בולי - עשירים

בוטי - עניים.

כלומר תקנה לעשירים ולעניים.

תקנת הפרוזבול באה להבטיח לעשירים, שהכסף שהם הלוו לעניים יושב להם גם לאחר שמיטת הכספים. ולעניים התקנה מבטיחה, שיימצא מי שילווה להם כספים גם בהתקרב שנת השבע.

למדנו, כי "כל מעשה בית דין אינן משמיטין" (משנה, שביעית י', ב'). חוב שחייבים לבית הדין אינו משמט בקץ השנה השביעית.

על עיקרון זה בנוי הפרוזבול.

זהו מסמך כתוב וחתום, שבו המלווה מעביר את החוב שחייבים לו לרשות בית הדין, ובית הדין הוא הגובה את החוב עבור המלווה. ההלוואה והגביה נעשים על ידי בית הדין, ובשל כך מותרת גביית החוב גם לאחר השמיטה.

בנוכחות עדים המלווה חותם על כתב המסמיך את שלושת דייני בית הדין לגבות את החובות המגיעים לו.

תקנת הפרוזבול מימי הלל ועד ימינו מבטיחה לעשיר את כספו ולעני את ההלוואה.

 תלמידים מספר התקשו להבין את תקנת הפרוזבול.

שילה שאל: על סמך מה יכול היה הלל לתקן תקנה בניגוד לאמור בתורה?

חגי קרא: בתקנת הפרוזבול "עוקפים" את מצוות השמיטה!

דני הוסיף: האם אפשר לומר שמימי הלל ותקנת הפרוזבול בטלה מן העולם שמיטת כספים?

עיין להלן בדברי הרמב"ם, והשב לשילה, לחגי ולדני.

רמב"ם הלכות שמיטה ויובל פרק ט

הלכה טו

המוסר שטרותיו לבית דין ואמר להם אתם גבו לי חובי זה אינו נשמט שנאמר ואשר יהיה לך את אחיך וזה בית דין תובעין אותו, וכן ב"ד שחתכו את הדין וכתבו איש פלוני אתה חייב ליתן לזה כך וכך אינו נשמט, שזה כגבוי הוא וכאילו בא לידו ואינו כמלוה. 

הלכה טז

כשראה הלל הזקן שנמנעו מלהלוות זה את זה ועוברין על הכתוב בתורה השמר לך פן יהיה דבר וגו' התקין פרוזבול כדי שלא ישמט החוב עד שילוו זה את זה, ואין הפרוזבול מועיל אלא בשמטת כספים בזמן הזה שהיא מדברי סופרים, אבל שמטה של תורה אין הפרוזבול מועיל בה.

השגת הראב"ד: אבל שמטה של תורה וכו'. א"א זה אינו מחוור דאביי הוא דאמר הכי אבל רבא פליג ואמר הפקר בית דין הפקר והלכך נוהג בכל זמן. 

הלכה יז

אין כותבין פרוזבול אלא חכמים גדולים ביותר כבית דינו של רבי אמי ורבי אסי שהן ראויין להפקיע ממון בני אדם, אבל שאר בתי דינין אין כותבין. 

הלכה יח

זהו גופו של פרוזבול, מוסרני לכם פלוני ופלוני הדיינין שבמקום פלוני שכל חוב שיש לי שאגבנו כל זמן שארצה, והדיינין או העדים חותמין מלמטה. 

